ועדת הפנים והגנת הסביבה, כנסת 23, פרוטוקול מספר 66, 2020-09-08 15:08

מיכל (מיקי) חיימוביץ': שלום לכולם, אנחנו התכנסנו כאן היום לדיון מהיר לבקשת חברי הכנסת אוסאמה סעדי וע'דיר כמאל מריח, שלמרבה הצער לנוכח נסיבות הקורונה נמנע ממנה מלהשתתף איתנו כאן בדיון.

מיכל (מיקי) חיימוביץ': הדיון הזה, ביקשתם אותו לאור אירוע שהתרחש לפני כחודש בבריכת השחייה במרכז ציפורי בירושלים, כאשר נתלה שלט על ידי עובדי הבריכה בזו הלשון: "היום יש מציל לא יהודי".

מיכל (מיקי) חיימוביץ': צר לי שבשנת 2020 אנחנו עדיין נתקלים במקרים כאלה של ניסוח מדיר וגזעני במרחב הציבורי.

מיכל (מיקי) חיימוביץ': אני באמת מבינה ממה שאנחנו קצת חקרנו את הנושא, שהשלט אמנם נתלה על רקע כוונות טובות ויוזמה מקומית של העובדים של הבריכה בגלל שיש ימים מסוימים של שחייה מופרדת לנשים, וחשוב למתרחצות שתהיה מצילה אישה או מציל גבר שאינו יהודי, אבל מובן שאני חושבת שהניסוח הזה הוא פשוט פוגעני ואפשר היה למצוא באמת דרך לעשות את זה בלי פגיעה.

מיכל (מיקי) חיימוביץ': שמחתי לשמוע מהמנכ"ל של הבריכה שהוא הודיע שהשלט הורד ושבבריכה יהיו מצילים מהמגזר הערבי.

מיכל (מיקי) חיימוביץ': בבקשה, חבר הכנסת אוסאמה סעדי.

אוסאמה סעדי: גבירתי היושבת-ראש, קודם כל אני שואל בשלומכם כיושבת-ראש ועדה וחברי הוועדה, שבאמת היה עכשיו מקרה חסר תקדים בכנסת שקורה דבר כזה.

מיכל (מיקי) חיימוביץ': אני צוחקת ואני אומרת שכדי שהתקשורת תסקר את משבר האקלים, צריך כנראה לשרוף משהו.

אוסאמה סעדי: גם אני מאחל הרבה בריאות לחברתנו ע'דיר מריח שהיא שותפה לדיון המהיר הזה ושהיא נמצאת עכשיו באזור שמוכרז עליו וחל הסגר, מתחיל להיות מיושם בשעה 19:00.

אוסאמה סעדי: אנחנו מהבוקר בוועדת חוקה דנים בתוכנית הרמזור, לאשר או לא לאשר את כל רשימת היישובים.

אוסאמה סעדי: יש מקרי תחלואה רבים ביישובים הערבים וכמעט 30 ישובים מתוך הרשימה של הערים, הם ישובים ערבים.

אוסאמה סעדי: אני אמרתי כמובן שמוטלת עלינו אחריות להוריד את התחלואה, אבל להכניס 30 ישובים מהיישובים הגדולים ביותר - - -

מיכל (מיקי) חיימוביץ': על כמה אנשים מדובר?

אוסאמה סעדי: מעל חצי מיליון אזרחים, להכניס אותם לסגר ולעוצר לילי ולסגור את מערכות החינוך ביישובים האלה, אני חושב שזה לא מוצדק ולא מידתי ופוגעני ביותר.

אוסאמה סעדי: היה בהחלט אפשר להשתמש באמצעים אחרים על מנת שבאמת להילחם בתופעה שהיא הבסיס והיא למעשה היסוד לתחלואה המתפשטת, שזה החתונות.

אוסאמה סעדי: בחתונות היה אפשר שהמשטרה תשתמש בכל האמצעים שיש לה, ויש לה, כאמצעי אכיפה, אבל לבוא ולסגור עיר כמו נצרת, 100,000 תושבים בגלל שיש כמה חתונות, לסגור את שפרעם, לסגור את טייבה, את כל המשולש הדרומי והצפוני מאום אל פאחם צפונה עד כפר קאסם, ערערה, באקה אל גרביה, ג'ת, קלנסווה, טייבה, טירה, ג'לג'וליה, כפר ברא, כפר קאסם.

מיכל (מיקי) חיימוביץ': להאשים את המשטרה בחתונות זה קצת - - -

אוסאמה סעדי: לא, לא, אני מאשים את המשטרה שהיא לא עשתה ולא עושה די על מנת לאכוף את החוק.

אוסאמה סעדי: חתונה לא עושים בסתר בתוך אולם קטן.

מיכל (מיקי) חיימוביץ': כן, אבל למה לעשות חתונה ולעבור על החוק מלכתחילה ולעשות חתונה המונית?

אוסאמה סעדי: יש אנשים שעשו חתונה ודחו את זה.

אוסאמה סעדי: אנחנו אמרנו לכולם, תדחו את החתונות, אל תקיימו חתונות עכשיו.

אוסאמה סעדי: יש כאלה שאומרים, אנחנו עושים חתונה לפי המתווה עם מספרים מה שמותר, אבל יש כאלה שאומרים, זה שמחת חיים, אז מזמינים ואז באים אנשים.

אוסאמה סעדי: זה לא בסדר, זה לא צריך להיות אבל מפה לסגור?

אוסאמה סעדי: מה אשמים העסקים שצריכים לסגור משעה 19:00?

אוסאמה סעדי: אנחנו יודעים, ודיברנו על זה גם אצלך בוועדה ובוועדות אחרות שמצבם הכלכלי קשה מאוד מאז פרוץ הקורונה.

אוסאמה סעדי: מה אשמים התלמידים שעכשיו צריכים להישאר בבית ואז גם ההורים לא יכולים לצאת במהלך היום גם לעבודה?

אוסאמה סעדי: לכן זה מצב קשה מאוד.

אוסאמה סעדי: אני מקווה שאנחנו נעבור את הימים הקשים האלה.

אוסאמה סעדי: לענייננו, אני ציפיתי שאם אחרי שאנחנו ביקשנו לדון בעניין הזה אחרי שראינו את השלט הזה, "היום יש מציל לא יהודי", אם באמת היו שולחים לנו מייד, איך שעכשיו אומרים את ההסברים בדיעבד, התכוונו לזה וזה וזה, שיש מתרחצות נשים ולא גברים ואנחנו התכוונו לזה וזה וזה, תקלות קורות.

אוסאמה סעדי: אם היו באמת מייד סוגרים את העניין הזה ואומרים, הייתה תקלה ולא הבנו, אז תאמיני לי, לא היינו ממשיכים בנושא הזה.

אוסאמה סעדי: אנחנו נתקלים בתופעה הזאת גם בחופים, גם בפארקים.

אוסאמה סעדי: היו הרבה דוגמאות בחודשים האחרונים ולכן אנחנו אמרנו שלפחות אנחנו נעלה את הנושא הזה, נציף את הבעיה של גזענות שהולכת ומתגברת בחברה הישראלית בכלל.

אוסאמה סעדי: זה כל כך מקומם לראות במיוחד שיש הרבה מצילים שהם ערבים בכל הבריכות האלה, גם בבריכות בירושלים, ואני מכיר חלק מהם.

אוסאמה סעדי: זה כל כך היה מקומם העניין הזה ולכן אנחנו ביקשנו לקיים את הדיון הזה, מה גם שמדובר בנושא שהוא למעשה בניגוד לחוק, כי אנחנו חוקקנו כאן את החוק שאוסר על אפליה במוצרים, בשירותים ובכניסה למקומות בידור ולמקומות ציבוריים, ולכן אני אומר, גזענות היא גזענות היא גזענות ואסור בכלל להסכים לכל סוגים או לכל תופעות של גזענות, בין אם זה בבריכות, בין אם זה בפארקים, בין אם זה בחופים.

אוסאמה סעדי: אני מקווה שבאמת, איך שאמרת כבוד היושבת-ראש, שהמנהל אמר שהייתה תקלה והם תיקנו את זה מייד, ושיש מצילים ערבים.

אוסאמה סעדי: אם באמת יש נשים שמתרחצות והן רוצות מצילה, גם אצלנו יש את התופעות האלה, אז זה בסדר.

אוסאמה סעדי: זה לא אפליה אסורה וזה לא גזענות, אבל לבוא ולכתוב שיש כאן מציל לא יהודי, זה כל כך מקומם ואני מקווה שהמקרה הזה לא יחזור על עצמו.

מיכל (מיקי) חיימוביץ': בהחלט.

מיכל (מיקי) חיימוביץ': תודה רבה לך חבר הכנסת סעדי.

מיכל (מיקי) חיימוביץ': מנכ"ל מרכז ציפורי, מר שם טוב אמסלם איתנו בזום.

מיכל (מיקי) חיימוביץ': שלום לך אדוני, תודה רבה שאתה מצטרף אלינו.

מיכל (מיקי) חיימוביץ': אתה מכיר כמובן את המקרה הזה.

מיכל (מיקי) חיימוביץ': אתה אחרי זה גם הודעת שהשלט הורד.

מיכל (מיקי) חיימוביץ': תסביר לנו מה עמד מאחורי השימוש בשלט שהוא בהחלט פוגעני בדרך שבה הוא מנוסח.

שם טוב אמסלם: קודם כל אני לא ידעתי על השלט הזה.

שם טוב אמסלם: צלצל אלי כתב "קול העיר".

שם טוב אמסלם: קודם כל לא האמנתי בכלל שיש שלט כזה משום שלא ראיתי את השלט הזה.

שם טוב אמסלם: בדקתי.

שם טוב אמסלם: הוא שלח לי גם את הצילום ומייד הוריתי להסיר.

שם טוב אמסלם: אני לא חושב שיש מקום לשלט כזה במקום כמו מרכז ציפורי, והורדנו את השלט.

שם טוב אמסלם: בגלל הסקרנות למה השלט הזה ומתי הציבו את השלט הזה, ביררתי והתברר שלפני הרבה שנים השלט הזה הוצב שם.

שם טוב אמסלם: הוא שלט ישן.

מיכל (מיקי) חיימוביץ': כבר שנים שהשלט הזה מוצב שם?

שם טוב אמסלם: כן, כן, שלט קטן שבקושי רואים אותו, וגם לא קיבלנו שום תגובה עד היום בנושא הזה.

שם טוב אמסלם: בכל אופן ביררתי למה יש שלט כזה, למה תלו שלט כזה, אז הבנתי שזה מחמת צניעותן של הנשים באותה תקופה וגם עכשיו.

שם טוב אמסלם: יש ימים שנשים בלבד מגיעות לבריכה ואז מחמת הצניעות הם מבקשים שלא יהיה יהודי מציל.

שם טוב אמסלם: או אישה או לא יהודי, זו הייתה הדרישה שלהן.

שם טוב אמסלם: אני לא רואה מקום לשלט כזה.

שם טוב אמסלם: ביקשתי להסיר אותו וגם עשיתי אסיפת עובדים, הסברתי את החומרה שבדבר.

שם טוב אמסלם: כל אחד רואה את זה בעין שלו אבל בכל מקרה השלט הזה הוסר באותו יום שהודיעו לי.

מיכל (מיקי) חיימוביץ': אתה יודע מי עומד מאחורי כתיבת השלט?

מיכל (מיקי) חיימוביץ': אני מבינה שהמסר היה לכך שזה לא גבר יהודי שהוא המציל, רחמנא ליצלן.

שם טוב אמסלם: נכון, שהמציל הוא לא יהודי.

שם טוב אמסלם: המגזר החרדי מחמת הצניעות, זו התפיסה שלהם.

מיכל (מיקי) חיימוביץ': המצילים ממשיכים להיות מועסקים על ידכם, גם מצילים ערבים.

שם טוב אמסלם: ממשיכים להיות והם מצילים טובים, עושים את העבודה שלהם על הצד הטוב ביותר.

שם טוב אמסלם: יש לי הרבה עובדים לא יהודים.

שם טוב אמסלם: בשבילי כולם שווים.

מיכל (מיקי) חיימוביץ': יופי, אנחנו שמחים לשמוע.

אוסאמה סעדי: המצילים הלא יהודים זה מצילים ערבים.

שם טוב אמסלם: המצילים ערבים, כן.

אוסאמה סעדי: נכון, אז אפשר להגיד מצילים ערבים.

אוסאמה סעדי: לא צריך להגיד מצילים לא יהודים.

אוסאמה סעדי: זה גם חלק מהטרמינולוגיה.

אוסאמה סעדי: ככה צריך גם לחנך נגד גזענות ונגד אפליה.

אוסאמה סעדי: זו המטרה של הדיון הזה.

שם טוב אמסלם: בכלל לא צריך להיות שלט כזה.

מיכל (מיקי) חיימוביץ': אנחנו שמחים קודם כל שאתה הבהרת שהסוגיה הזאת לא תחזור.

מיכל (מיקי) חיימוביץ': בימים של רחצה נפרדת של הנשים, מה כותבים היום?

מיכל (מיקי) חיימוביץ': איך מרגיעים אותם?

שם טוב אמסלם: לא כותבים כלום.

שם טוב אמסלם: אין שלט.

שם טוב אמסלם: מי שרוצה, שיצלצל וישאל.

מיכל (מיקי) חיימוביץ': אוקיי, אם הם ישאלו, אז ייאמר להם שזה מציל ערבי.

אוסאמה סעדי: לא, כתוב שזה שעות רחצה של נשים וזהו.

אוסאמה סעדי: זה ידוע.

מיכל (מיקי) חיימוביץ': יפה, טוב, קודם כל אנחנו שמחים לשמוע את התגובה שלך ואת כך שאתה מבין שהדבר הזה פוגעני ולא במקום, וכך שזה לא יחזור.

מיכל (מיקי) חיימוביץ': אנחנו מקווים מאוד שהסיפור הזה גם יהדהד החוצה, וגם אם יש עוד מקומות אחרים שחושבים גם כן להשתמש בשפה פוגענית כזאת, לא ישתמשו ולא יעשו.

מיכל (מיקי) חיימוביץ': תודה רבה לך.

אוסאמה סעדי: אני מברך אותך על העמדה הזאת שלך שאתה ישר אמרת שאין מקום לשלטים כאלה ושאתה באמת מעסיק עובדים ערבים ושבאמת הם מצילים טובים, ואני יודע שיש הרבה מצילים טובים בכל בריכות ירושלים.

אוסאמה סעדי: הכוונה של הדיון הזה היא באמת להציב תמרור אזהרה שלא יתקבלו שלטים כאלה ולא של תופעות גזעניות, ולהדיר את הגזענות גם מבריכות השחייה ומכל מקום אחר.

מיכל (מיקי) חיימוביץ': תודה רבה לך, מר אמסלם.

מיכל (מיקי) חיימוביץ': גברת אריאלה רג'ואן, ראש מינהל תרבות ופנאי בעיריית ירושלים, איתנו זום.

מיכל (מיקי) חיימוביץ': שלום לך, אני רוצה רק לשאול אותך האם בעקבות המקרה הזה חשבתם אולי להוציא איזשהו עדכון לבריכות ולמרכזים הקהילתיים האחרים, לספר להם על המקרה הזה ולנצל דווקא את ההזדמנות הזאת שקרה מקרה כזה ואולי לתת דוגמא לאיך דברים לא צריכים להיעשות?

אריאלה רג'ואן: קודם כל אני מברכת על הדיון כי התגובה של עיריית ירושלים הייתה כמובן, במחילה מחבר הכנסת, ברגע שקיבלנו את זה, אנחנו מייד שלחנו תגובה שאומרת שמדובר בשיקול דעת מוטעה ובטעות של אחד מעובדי החברה שמפעילה את הבריכה.

אריאלה רג'ואן: עיריית ירושלים מצרה על הצבת השלט, מוקיעה את האירוע.

אריאלה רג'ואן: כמובן שהדבר תוחקר ולקחיו נלמדו.

אריאלה רג'ואן: אני רוצה לומר לך שדווקא אחד הלקחים שאני לומדת מזה, זה שלא צריך לדבר עם שאר הבריכות כיוון שהתופעה הזאת לא קיימת בשום מקום.

אריאלה רג'ואן: אני חושבת שיש ראש עיר שמוכיח מעל לכל דבר שיש פה שלושה מגזרים שחיים זה לצד זה בעיר, חרדים לצד פלורליסטים לצד ציונות דתית לצד ערבים, חיים טוב, ולכן אני חושבת שלא היה צורך.

אריאלה רג'ואן: אנחנו באמת הוקענו את המעשה, מתנצלים עליו.

אריאלה רג'ואן: לא הייתה פה שום כוונה, בוודאי שלא לפגוע בערביי העיר הזאת שחיים בקרבנו, חיים איתנו, נהנים מכל דבר שהעיר הזאת נהנית ואני חושבת שזאת עיר לדוגמא איך חיים זה לצד זה.

אוסאמה סעדי: אני רוצה להגיד לך שזה לא מקרה ספורדי ולא מקרה אחד ויחיד.

אוסאמה סעדי: אני תושב העיר עכשיו.

אוסאמה סעדי: אני גר בשכונת בית צפאפא ואני יודע על עוד מקרים, שרבים פונים אלינו ואומרים שיש להם למשל בעיה קשה להתקבל או לעשות מינוי בבריכות בירושלים.

אוסאמה סעדי: זה חלק מהחברים שאני מכיר, שבאמת נתקלו בבעיה כזאת ולכן אני הייתי מצטרף להערתה של כבוד היושבת-ראש שכן כדאי לחדד ולרענן את ההוראות ואת הנהלים שזה בעצם בניגוד לחוק ואסור להפלות ואסור לעבור לסדר-היום גם בעניין של מינויים וכניסה לבריכות וכניסה למועדונים.

אוסאמה סעדי: זה חשוב מאוד.

אריאלה רג'ואן: קודם כל אני מקבלת לחלוטין את מה שאתה אומר.

אריאלה רג'ואן: אני אשמח אם יש לך פניות כאלה ותוכל להעביר אותן אלי, כי במסגרת תפקידי אני גם ממונה על הספורט בעיר ואני מאוד אשמח לטפל גם בזה.

אריאלה רג'ואן: אנחנו נחדד את הנהלים.

אריאלה רג'ואן: אם אתם חושבים שיש צורך, נחדד אותם, אין שום בעיה.

אריאלה רג'ואן: אני לא מכירה את מה שאתה אומר אבל אני מאוד אשמח לקבל את הפניות.

אוסאמה סעדי: כן, כן, יש לנו פניות.

אוסאמה סעדי: אנחנו נעביר את זה אליך.

אריאלה רג'ואן: אני אשמח מאוד.

מיכל (מיקי) חיימוביץ': תודה רבה לך.

מיכל (מיקי) חיימוביץ': משרד המשפטים, עורך הדין אקווה זנה, מתאם המאבק בגזענות.

מיכל (מיקי) חיימוביץ': שלום לך.

אווקה זנה: שלום רב גבירתי היושבת-ראש, חברי הוועדה.

אווקה זנה: הדיון הזה הוא חשוב.

אווקה זנה: אני אעדכן שברגע שנודע לנו על המקרה הזה, מכיוון שזיהינו אפשרות שיכול להיות פגיעה בשוויון זכויות בעבודה, פנינו לשותפים שלנו בנציבות שוויון הזדמנויות בעבודה והנושא הזה גם נבדק על ידם.

אווקה זנה: אני רוצה להגיד משהו עקרוני.

אווקה זנה: הרבה פעמים אנחנו מתעוררים כשיש קצה קרחון וכשיש חשיפה.

אווקה זנה: מהניסיון שלנו ביחידה למאבק בגזענות בחוק איסור אפליה בשירותים ומוצרים וגם חוקים אחרים, הרבה פעמים אירועים כאלה הם סימפטום לפרקטיקות שקיימות בארגונים.

אווקה זנה: אני שמח שמוקיעים את זה כי זה פורסם, ואני מצטרף לדברים של חבר הכנסת שהציע לרענן וליזום ביקורת, לא לחכות שדבר כזה ייחשף.

אווקה זנה: אנחנו אומרים לכם מניסיון שלנו, הדברים האלה קורים, בטח ביחסים של אוכלוסיות שאינן יהודיות, איסור כניסה לבריכות, גם לאזורים ציבוריים.

אווקה זנה: התפיסה שלנו היא של לנסות ולמפות אירועים שיכולים להיות, לא לחכות כדי להגיב.

אווקה זנה: במקרה הזה טוב שכולם התנערו מהאירוע, טוב שעיריית ירושלים באמת לוקחת את הנושא הזה ברצינות, והנושא גם ייבדק על ידי נציגות שוויון הזדמנויות בעבודה, אבל העבודה צריכה להיות כל הזמן.

אווקה זנה: אנחנו ביחידה למאבק בגזענות במשרד המשפטים עוסקים בנושאים כאלה ואחרים, גם ביישום חוק איסור אפליה בשירותים ומוצרים, למרות שהמקרה הזה כפי שאמרתי, יותר מתייחס לאפשרות של אפליה בתעסוקה.

אווקה זנה: יש נושאים יותר רחבים שאנחנו גם לוקחים אותם בחשבון, שיכולים להיות פה תהליכים של הדרה לאוכלוסיות שאינן יהודיות ואזרחים ערבים כמובן, ולכן המאמץ שלנו הוא כל הזמן לנסות לראות איפה הבעיה.

אווקה זנה: אנחנו מזמינים את עיריית ירושלים כמובן גם ליצור איתנו קשר ולראות באמת איך אפשר לבדוק שזה לא יחזור על עצמו.

אווקה זנה: אני אומר לכל מי ששומע אותנו, היחידה פועלת ומקבלת תלונות ביחס לכלל החברה הישראלית.

אווקה זנה: אנחנו מקבלים מאות תלונות בנושאים שונים על רקע גזענות מוסדית, ונותנים מענה.

אווקה זנה: בנושא של חוק איסור אפליה בשירותים ומוצרים, יש סיוע משפטי חינם בלי נזקקות כלכלית שאנחנו מעניקים.

אווקה זנה: היום הממשלה כן פועלת בנושא הזה ואנחנו מיישמים את החלטת הממשלה.

אווקה זנה: אנחנו נשמח ונרצה לפעול עוד, כי אנחנו מבינים שזה טיפה בים ועוד לא הגענו לכלל האירועים שקיימים בוודאי בשטח.

מיכל (מיקי) חיימוביץ': מצוין, תודה רבה לך.

אוסאמה סעדי: אני רוצה להגיד לך, כמובן שאנחנו מודעים לקיומה של היחידה למאבק בגזענות במשרד המשפטים.

אוסאמה סעדי: אתם עושים באמת עבודה מבורכת.

אוסאמה סעדי: אני הייתי מבקש ממך, באמת צריך פרסום גם בקרב החברה הערבית וגם בקרב קהילות אחרות שסובלות מתופעות של גזענות, בין אם זה במקומות בילוי, בין אם זה בבריכות שחיה, חופים, דברים כאלה.

אוסאמה סעדי: אני לא חושב שיש מודעות מספקת אצל כלל האזרחים בקהילות האלה על קיומה של היחידה ושהם יכולים לפנות.

אוסאמה סעדי: למשל, לפרסם איך אפשר לפנות, בשפות ערבית, אמהרית, כל הקהלים שבאמת הם חשופים לתופעות האלה.

אוסאמה סעדי: חשוב לעשות פרסום על קיומה של היחידה הזאת, שהם יכולים לפנות ושיש להם כתובת לגשת ולפנות בתלונות על תופעות של גזענות.

מיכל (מיקי) חיימוביץ': תודה רבה לך.

מיכל (מיקי) חיימוביץ': מי שעוד ביקש רשות דיבור בדיון הזה הוא עופר ארז מהמרכז הרפורמי לדת ומדינה.

עופר ארז: שלום, קודם כל תודה רבה גם על הדיון וגם על ההזדמנות לדבר.

עופר ארז: אני אחלק את הדברים לשניים, קודם כל להתייחסות של עיריית ירושלים.

עופר ארז: אני אגיד שירושלים, יש לה את הפוטנציאל להיות עיר סובלנית, באמת דגל של דו-קיום.

מיכל (מיקי) חיימוביץ': יש עוד מה לשפר.

עופר ארז: יש עוד מה לשפר ואני חושב שצריך לגעת פה בכמה דברים אקוטיים, הראשון הוא ארגון להב"ה שהוקם ופועל בירושלים מאז 2009.

עופר ארז: נמצא פה איתנו אווקה, הוא מהצד שלנו, אבל משטרת ישראל וגם משרד המשפטים גררו רגליים בהגשה של כתב אישום פלילי שאגב הוגש בסופו של דבר נגד בנצי גופשטיין מצד אחד, ומצד שני הפעילות של להב"ה בעיר ממשיכה באין מפריע, הפעילות של להב"ה באינטרנט ממשיכה באין מפריע.

עופר ארז: יש להם חנות של מוצרים.

עופר ארז: מי שרוצה, מוזמן לקנות מוצרים של תנועת כך שהיא הוגדרה כתנועת טרור, ובכך להמשיך ולממן את המשך הפעילות שלהם.

עופר ארז: זה כאמור קורה ממש קרוב לכיכר ספרא, בכיכר ציון כל יום חמישי.

עופר ארז: אתם מוזמנים לבוא לבקר את פעילי להב"ה.

עופר ארז: ביחס למה עיריית ירושלים עושה עם גזענות, לא מספיק, זה א'.

עופר ארז: ב', הייתי מאוד שמח לשמוע מעיריית ירושלים כמה מהתקציבים שלה מופנים עבור מאבק בגזענות.

עופר ארז: אני יודע שלפני שנתיים, לדעתי, ניסו לפתוח תקנה תקציבית של 10,000 שקלים בשביל קידום סובלנות בעיר, מתוך המיליארדים שהעירייה מנהלת, חלקם אגב מתוך תקציב המדינה כולו ולא רק מתקציבי הארנונה.

עופר ארז: אני חושב שאפשר להקדיש טיפה יותר מ-10,000.

עופר ארז: הייתי מאוד שמח לשמוע מה עיריית ירושלים עושה כדי לקדם סובלנות ולהיאבק בגזענות.

עופר ארז: זה דבר אחד.

עופר ארז: דבר שני, טיפול יותר טוב של משרד המשפטים, של משטרת ישראל ושל עיריית ירושלים בתופעת להב"ה.

עופר ארז: דבר שלישי, אולי אני אפנה פה גם כן למי שאחראים על המתקנים הציבוריים בירושלים.

עופר ארז: אנחנו במרכז הרפורמי ובמרכז לנפגעי גזענות מקבלים לא מעט תלונות של אזרחים דוברי ערבית שבעצם מגיעים למתקני פנאי, הוואי וכו' ונתקלים בעצם בחוסר הנגשה שפתית, אז אם התכנסנו כאן לדבר על שלט שכותב שהמציל אינו יהודי, אני שואל האם כל שלטי הבטיחות בבריכה הספציפית בציפורי ובאופן כללי במתקני העירייה, האם מונגשים בשפה הערבית גם כן או שלא?

עופר ארז: זה לדעתי לא פחות חמור ואף הרבה יותר מסוכן אם השילוט איננו בערבית כמו שהוא בעברית.

מיכל (מיקי) חיימוביץ': שאלה מצוינת.

מיכל (מיקי) חיימוביץ': תודה רבה לך.

אוסאמה סעדי: אני אומר שבאמת אנחנו מדברים על מקרה, וכביכול אני מרגיש שמדובר כאן בחלק מתופעה.

אוסאמה סעדי: אני עכשיו קיבלתי מכתב ששלח חבר הכנסת משה ארבל לדינה זילבר, המשנה ליועץ המשפטי בעניין גירוש משפחה ערבית מפארק המשפחה בכרמיאל, והוא כותב ככה: "בפוסט שפרסם לפני שעה קלה חברי, סאמי אבו שחאדה ברשת הטוויטר, עולה כי פקחי עיריית כרמיאל גירשו משפחה ערבית מהיישוב נחף", ליד כרמיאל, שכרמיאל הוקמה על אדמות נחף, "מפארק המשפחה בעיר, בטענה כי הפארק הינו לשימוש תושבי כרמיאל בלבד".

מיכל (מיקי) חיימוביץ': מה??

מיכל (מיקי) חיימוביץ': זה אחרי כל מקרי עפולה?

אוסאמה סעדי: זה אחרי מקרי עפולה ואחרי כל המקרים האלה.

מיכל (מיקי) חיימוביץ': זה חדש?

אוסאמה סעדי: הנה, מעכשיו.

אוסאמה סעדי: זה שלח לי משה ארבל בלי קשר לדיון שלנו.

אוסאמה סעדי: זה ממש 8 בספטמבר.

אוסאמה סעדי: כנראה סאמי אבו שחאדה קיבל את התלונה של המשפחה הזאת מנחף, ואז הנה, משה ארבל שולח מכתב, אז אנחנו רואים שיש תופעות כאלה, מה שאמר נציג המרכז הרפורמי.

אוסאמה סעדי: זה תופעה, סגירת פארקים כאלה בעפולה ובמקומות אחרים ועכשיו אנחנו רואים את זה בכרמיאל, ולכן אני קורא לנציג משרד המשפטים, התופעות האלה, צריך באמת להעמיד את העיריות האלה על מקומן ואפילו להגיש פעם אחת כתבי אישום.

מיכל (מיקי) חיימוביץ': עו"ד אווקה?

מיכל (מיקי) חיימוביץ': אתה שמעת עכשיו את הסיפור?

אווקה זנה: אני כמובן שומע על האירוע ואנחנו נשמח לקבל את הפרטים כדי שנוכל לבדוק את זה לעומק.

אוסאמה סעדי: בהחלט.

אווקה זנה: הפארקים והמקומות הציבוריים הם פתוחים לכל האזרחים וזה שימוש של כל באי המקום.

אווקה זנה: סגירה או הדרה של אוכלוסיות במקומות האלה בהחלט תיבחן על ידי משרד המשפטים.

אוסאמה סעדי: חשוב מאוד.

אוסאמה סעדי: פעם אחת תגישו איזו עירייה לדין פלילי באשמת עבירה על החוק או קנס גדול, אז כולם ילמדו.

מיכל (מיקי) חיימוביץ': נכון.

מיכל (מיקי) חיימוביץ': גברת אריאלה רג'ואן עוד איתנו?

אריאלה רג'ואן: כן, כן.

מיכל (מיקי) חיימוביץ': 10,000 שקלים תקציב לפעילות נגד גזענות?

אריאלה רג'ואן: זה ממש לא מדויק.

אריאלה רג'ואן: קודם כל תודה על כל מה שנאמר פה.

אריאלה רג'ואן: הכול נלקח לתשומת ליבי ומה שלא בתחום שלי, יועבר הלאה.

אריאלה רג'ואן: למיטב ידיעתי מרבית הפארקים והמקומות הציבוריים בירושלים מונגשים בשפה הערבית, ואם לא, אני בהחלט אעביר את זה הלאה.

אריאלה רג'ואן: אין שום סיבה שהם לא יהיו מונגשים בשפה הערבית.

מיכל (מיקי) חיימוביץ': השאלה למשל של בריכות, זו שאלה מעניינת כי זה באמת מקום שהבטיחות מאוד מאוד חשובה וכדאי שיהיה כל שילוט.

אריאלה רג'ואן: נכון.

אריאלה רג'ואן: רשמתי את זה כהערה כי אני לא רוצה לומר סתם.

אריאלה רג'ואן: לגבי סובלנות וגזענות, דווקא אתה קצת נוחת על קרקע פורייה.

אריאלה רג'ואן: א', אנחנו שותפים מלאים בתוכנית של בית הנשיא שעסקה גם בשיתופי פעולה, גם בגזענות וגם בסובלנות.

אריאלה רג'ואן: היו ארבע תוכניות, כי בסוף כשאתה חי בעיר כזאת של מיליון תושבים, באמת יש שלושה מגזרים שצריך ללמוד לחיות את כולם יחד.

אריאלה רג'ואן: כל התוכניות שהיו בבית הנשיא, בסוף כולן בעיניי עסקו באותו דבר, עסקו באיך בני אדם מדברים זה עם זה וחיים זה לצד זה.

אריאלה רג'ואן: כל שאר המילים שמסביב פחות מעניינות.

אריאלה רג'ואן: בעקבות התוכניות האלה הנהגתי בכל מינהל קהילתי, ויש לנו 32 במספר, תוכנית של גישור, וכל המינהלים קיבלו.

אריאלה רג'ואן: תוכנית כזאת, עלותה ההתחלתית היא 40,000 שקלים, אז 40,000 כפול 32 זה קצת יותר מ-10,000 אבל אני מודה לך על ההערה.

אריאלה רג'ואן: יכול להיות שאנחנו לא מספיק משווקים את עצמנו גם בתחום הזה.

אריאלה רג'ואן: אני כן אומר שבאמת מאוד חשוב להבין שהעיר הזאת מנוהלת קהילתית.

אריאלה רג'ואן: יש פה כמעט מיליון תושבים, 32 מיני ערים שהם מינהלים קהילתיים, שהם הקשר שלנו לתושב, הם מציפים לנו מה התושבים רוצים.

אריאלה רג'ואן: משם אנחנו למדים על הצרכים, ואני לא מתביישת להגיד שאני חושבת שאנחנו אחת הערים שמשרתת את התושבים הכי טוב שניתן, כי אנחנו באמת שומעים מה השטח רוצה, אבל איפה שניתן לתקן, נתקן.

אריאלה רג'ואן: בחלק של גזענות, סובלנות ושיתופי פעולה, מרימה דגל ירוק.

מיכל (מיקי) חיימוביץ': תודה רבה לך.

מיכל (מיקי) חיימוביץ': חבר הכנסת אוסאמה סעדי.

אוסאמה סעדי: אני חושב שאמרנו והעלינו נושאים באמת שהם חשובים מאוד.

אוסאמה סעדי: אני מקווה שבאמת המקרה של הבריכה והתגובה של מפעילי הבריכה, שהוא התנער בקשר - - -

מיכל (מיקי) חיימוביץ': כן, אני רוצה לציין לחיוב באמת את התגובה המהירה.

אוסאמה סעדי: כן, באמת תגובתו היא תגובה מהירה.

אוסאמה סעדי: אנחנו רואים את המקרה שעכשיו קיבלנו על הפארק בכרמיאל.

אוסאמה סעדי: עדיין אומר שהתופעות הגזעניות מתפשטות בתוך החברה הישראלית ועלינו להיאבק בכל הדרכים ובכל האמצעים, וישנן דרכים ואמצעים גם משפטיים וגם חינוכיים וציבוריים שאנחנו חייבים להוקיע את הגזענות מקרבנו.

מיכל (מיקי) חיימוביץ': טוב, אני רוצה להודות לך, חבר הכנסת סעדי, וגם לחברת הכנסת ע'דיר כמאל מריח על זה שאתם העליתם את הנושא הזה לדיון בוועדה.

מיכל (מיקי) חיימוביץ': הוועדה הזאת תהיה תמיד במה להעלות נושאים מהסוג הזה, ובמאמץ גדול, למיגור כל ביטוי של גזענות בחברה הישראלית.

מיכל (מיקי) חיימוביץ': תודה רבה.